Eerste geval Covid-19 in SA aangemeldDr. Zweli Mkhize. Foto: Elmond Jiyane Die eerste bevestigde geval van die gevreesde koronavirus bekend as Covid-19 is Woensdag in Suid-Afrika aangemeld. Zweli Mkhize, minister van gesondheid, sê die Nasionale Instituut vir Oordraagbare Siektes (Nios) het bevestig dat ’n 38-jarige man van KwaZulu-Natal positief getoets het vir Covid-19. Die man het onlangs saam met sy vrou vanuit Italië teruggekeer. Die egpaar het twee kinders. Volgens Mkhize het die man Sondag saam met ’n groep van tien mense in Suid-Afrika geland. Hy het Dinsdag dokter toe gegaan met simptome van koors, hoofpyn, ’n seerkeel en ’n hoes. Albei word tans tuis in kwarantyn gehou. ’n Span van epidemioloë en klinici van die Nios is tans onderweg na KwaZulu-Natal.